# Érintetti kérelem teljesítésére vonatkozó eljárásrend

**Az Óbudai Egyetem** a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről szóló az Európai Parlament és a Tanács (EU) 2016/679 Rendeletében (a továbbiakban: „**Rendelet**” vagy „**GDPR**”), valamint az információs önrendelkezési jogról és az információszabadságról szóló 2011. évi CXII. törvényben (a továbbiakban: „**Infotv.**”) foglaltaknak való megfelelés, az adatvédelem és adatbiztonság rendjének szabályozása végett a Rendelet 5. cikk (2) bekezdésében foglalt elszámoltathatóság elvére és 12. cikkére is tekintettel, az érintettek jogainak gyakorlása elősegítése érdekében az alábbi eljárásrendet alkotja.

Jelen eljárásrend az elszámoltathatóság elvével összhangban útmutatásul szolgál annak érdekében, hogy az Egyetem az érintett jogai gyakorlására irányuló kérelmének esetén a Rendeletben foglalt kötelezettségeinek maradéktalanul eleget tegyen és a megfelelést utólag is igazolni tudja.

**\*\*\*\*\***

**Bevezetés**

**Az érintett 15–21. cikk szerinti jogai**

**Hozzáférési jog**

A hozzáféréshez való jog értelmében az érintett jogosult arra, hogy hozzáférjen a rá vonatkozóan gyűjtött adatokhoz, valamint arra, hogy egyszerűen és észszerű időközönként, az adatkezelés jogszerűségének megállapítása és ellenőrzése érdekében gyakorolja e jogát.

A Rendelet 15. cikk (1) bekezdésében foglaltak szerint **az érintett jogosult arra, hogy kérelmére** az Adatkezelőtől **visszajelzést kapjon arra vonatkozóan, hogy az érintett személyes adatainak kezelése folyamatban van-e és ha igen, akkor az Adatkezelő a személyes adatokhoz és az adatkezeléssel kapcsolatos egyes információkhoz hozzáférést biztosít.**

A hozzáférési jog alapján tehát az érintett rendelkezésére bocsátandó információk tartalmi szempontból három kategóriába sorolhatók be:

1. az **adatkezelés ténye**,
2. az Adatkezelő által **ténylegesen kezelt személyes adatok**,
3. az adatkezelés **lényeges körülményei**.

E jog kizárólag a Rendelet fogalommeghatározása szerinti személyes adatokra terjed ki, így a kérelem nem irányulhat anonim, nem az érintettre vonatkozó adat vagy személyes adatnak nem minősülő adat (pl. közérdekű adat) iránti hozzáférésre.

**Az adatkezelés lényeges körülményei** tekintetében az érintett rendelkezésére bocsátandó információk különösen:

1. az adatkezelés céljai;
2. az érintett személyes adatok kategóriái;
3. azon címzettek vagy címzettek kategóriái, akikkel, illetve amelyekkel az Adatkezelő a személyes adatokat közölte vagy közölni fogja, ideértve különösen a harmadik országbeli címzetteket, illetve a nemzetközi szervezeteket;
4. a személyes adatok tárolásának tervezett időtartama, vagy ha ez nem lehetséges, ezen időtartam meghatározásának szempontjai;
5. az érintett tájékoztatást kap továbbá azon jogáról, hogy kérelmezheti az Adatkezelőtől a rá vonatkozó személyes adatok helyesbítését, törlését vagy kezelésének korlátozását, és tiltakozhat az ilyen személyes adatok kezelése ellen;
6. a valamely felügyeleti hatósághoz címzett panasz benyújtásának, illetve bírósági eljárás megindításának joga;
7. ha az adatokat nem közvetlenül az érintettől gyűjtötte az Adatkezelő, úgy az adatok forrására vonatkozó minden elérhető információ;
8. ha sor kerül automatizált döntéshozatalra, ennek tényéről, ideértve a profilalkotást is, valamint legalább ezekben az esetekben az alkalmazott logikáról, tehát arról, hogy az ilyen adatkezelés milyen jelentőséggel, és az érintettre nézve milyen várható következményekkel bír.

A fenti információkon túl az Adatkezelő minden egyéb releváns információt is az érintett rendelkezésére bocsát, ami adott esetben szükséges.

A Rendelet 15. cikk (2) bekezdése szerint, ha személyes adatoknak harmadik országba vagy nemzetközi szervezet részére történő továbbítására kerül sor, az érintett jogosult arra, hogy tájékoztatást kapjon a továbbításra vonatkozóan a 46. cikk szerinti megfelelő garanciákról.

**Másolat rendelkezésére bocsátásához való jog, mint a hozzáférési jog részjogosítványa**

A hozzáférési jog nem pusztán az adatkezeléssel kapcsolatos tájékoztatást jelenti, hiszen a Rendelet 15. cikk (3) bekezdése szerint az Adatkezelőnek **az adatkezelés tárgyát képező személyes adatok másolatát** is erre irányuló kérelem esetén **az érintett rendelkezésére kell bocsátania**. E bekezdés a hozzáférési jog keretében az érintett által kért másolat **költségmentességét** rögzíti **az első másolat kiadása esetében**. Az érintett által kért további másolatokért az Adatkezelő az adminisztratív költségeken alapuló, észszerű mértékű díjat számíthat fel.

***Fontos!***

A hozzáférési jog – ideértve annak részjogosítványát is, a másolat rendelkezésre bocsátáshoz való jogot – gyakorlása kapcsán a GDPR nem támaszt többletkövetelményeket, az feltétel nélkül gyakorolható, tehát az érintettnek nem kell igazolnia a hozzáférési joga gyakorlásához fűződő jogát vagy jogos érdekét, illetve nem kell indokolnia, hogy mi okból kíván élni ezzel a jogával.

**Személyes adatok helyesbítéséhez való jog**

A helyesbítéshez való jog alapján az érintett kérheti az Adatkezelőtől **a személyes adatok helyesbítését, illetve kiegészítését.**

A Rendelet 16. cikkében foglaltak szerint az érintett bármikor jogosult arra, hogy kérésére az Adatkezelő indokolatlan késedelem nélkül **helyesbítse** a rá vonatkozó **pontatlan személyes adatokat**.

A helyesbítéshez való jog részjogosítványaként - figyelembe véve az adatkezelés célját - az érintett jogosult arra is, hogy kérje **a hiányos személyes adatok** - egyebek mellett kiegészítő nyilatkozat útján történő - **kiegészítését**.

***Fontos!***

A kiegészítéshez való jog gyakorlása esetében tekintettel kell lenni az adattakarékosság elvére, vagyis az érintett által megadott további adatok közül csak az adott cél tekintetében szükségesés releváns információk kezelhetőek.

**Törléshez való jog („az elfeledtetéshez való jog”)**

A törléshez való jog alapján meghatározott esetekben az érintett kérheti az Adatkezelőtől **a személyes adatok törlését**.

A Rendelet 17. cikkében foglaltak szerint az érintett jogosult arra, hogy kérésére az Adatkezelő indokolatlan késedelem nélkül **törölje** az érintettre vonatkozó személyes adatokat, ha az alábbi indokok valamelyike fennáll:

1. az Adatkezelőnek a személyes adatokra már nincs szüksége abból a célból, amelyből azokat gyűjtötte vagy más módon kezelte;
2. hozzájáruláson alapuló adatkezelés esetén az érintett visszavonja az adatkezelés alapját képező hozzájárulását, és az adatkezelésnek nincs más jogalapja;
3. az érintett tiltakozik az adatkezelés ellen, és nincs elsőbbséget élvező jogszerű ok az adatkezelésre, vagy tiltakozik a közvetlen üzletszerzés céljából történő adatkezelés ellen;
4. a személyes adatokat az Adatkezelő jogellenesen kezeli;
5. a személyes adatokat az Adatkezelőre alkalmazandó uniós vagy tagállami jogban előírt jogi kötelezettség teljesítéséhez törölni kell;
6. a személyes adatok gyűjtésére közvetlenül a gyermeknek kínált, információs társadalommal összefüggő szolgáltatások kínálásával kapcsolatosan került sor.

Az elfeledtetéshez való jog online környezetre való kiterjesztése alapján az érintett jogosult az interneten közzétett személyes adataira mutató linkek, a személyes adatai másolatának, illetve másodpéldányának törlését kérni.

**Kivételek:**

A törlési kötelezettség nem érvényesül és a személyes adatok további megőrzése jogszerűnek tekinthető, ha az

* a véleménynyilvánítás és a tájékozódás szabadságához való jog gyakorlása,
* valamely jogi kötelezettségnek való megfelelés, illetőleg közérdekből végzett feladat végrehajtása vagy az adatkezelőre ruházott közhatalmi jogosítvány gyakorlása miatt, vagy
* a népegészségügy területét érintő közérdekből,
* közérdekű archiválás céljából, tudományos és történelmi kutatási célból vagy statisztikai célból, vagy
* jogi igények előterjesztéséhez, érvényesítéséhez, illetve védelméhez szükséges.

Példák a kivételekre:

* A számviteli bizonylatok tekintetében a Számvitelről szóló törvényben foglalt 8 éves megőrzési időtartam alatt nem érvényesül a törlési kötelezettség.
* A Felsőoktatási törvény alapján a hallgatókkal kapcsolatban kötelezően kezelendő adatok körében az ott meghatározott 80 éves megőrzési időtartam alatt nem érvényesül a törlési kötelezettség.
* Személyes adatok bizonyítékként való felhasználása peres vagy nemperes eljárások során is kivételt jelent a törlési kötelezettség alól.

***Fontos!***

A törléshez való jog gyakorlása számos esetben a személyes adatok valódi törlésével (elfelejtésével) nem jár, hiszen valójában ilyenkor arról van szó, hogy az adott célból nem kezelheti az Adatkezelő a személyes adatokat tovább, azonban lehetséges, hogy egy vagy több másik célból továbbra is jogszerű az adatkezelés.

Például, ha a munkaruha kiadásáról vezetett nyilvántartás tekintetében lejár az adatkezelési határidő, a munkavállaló nevét nyilvánvalóan csak az adott nyilvántartásból szükséges törölni, azaz az adott célból nem lehetséges tovább kezelni, ettől még azonban a munkavégzéshez kapcsolódó további célokból továbbra is kezelhető az adat.

**Az adatkezelés korlátozásához való jog**

A korlátozáshoz való jog alapján meghatározott esetekben az érintett kérheti az Adatkezelőtől **az adatkezelési műveletek ideiglenes beszüntetését**.

A Rendelet 18. cikkében foglaltak szerint az érintett jogosult arra, hogy kérésére az Adatkezelő **korlátozza** az adatkezelést, ha az alábbiak valamelyike teljesül:

1. vitatja a személyes adatok pontosságát; ez esetben a korlátozás arra az időtartamra vonatkozik, amely lehetővé teszi, hogy az Adatkezelő ellenőrizze a személyes adatok pontosságát;
2. az adatkezelés jogellenes, és ellenzi az adatok törlését, ehelyett kéri azok felhasználásának korlátozását;
3. az Adatkezelőnek már nincs szüksége a személyes adatokra adatkezelés céljából, de az érintett igényli azokat jogi igények előterjesztéséhez, érvényesítéséhez vagy védelméhez; vagy
4. az érintett tiltakozott az adatkezelés ellen; ez esetben a korlátozás arra az időtartamra vonatkozik, amíg megállapításra nem kerül, hogy az Adatkezelő jogos indokai elsőbbséget élveznek-e az érintett jogos indokaival szemben.

***Fontos!***

Amennyiben az érintett az adatkezelés korlátozásának céljaként jogi igények előterjesztését, érvényesítését vagy védelmét jelöli meg, úgy az Adatkezelőnek eleget kell tennie a kérelemnek, függetlenül attól, hogy adott esetben álláspontja szerint az adat, amely kezelésének a korlátozását kérte az érintett, nem szükséges az érintett jogi igényeinek előterjesztéséhez, érvényesítéséhez vagy védelméhez. Az Adatkezelőnek tehát ilyen esetben nincs mérlegelési lehetősége.

**Adathordozhatósághoz való jog**

A hozzáférési jog **online környezetben** való kiegészítéseként az adathordozhatósághoz való jog gyakorlásával az érintettnek lehetősége nyílik arra, hogy az Adatkezelő részére korábban rendelkezésre bocsátott személyes adatait **automatizált módon megkapja**, valamint **kérheti,** hogy az Adatkezelő a személyes adatait ily módon **egy másik adatkezelő részére továbbítsa**.

A Rendelet 20. cikkében foglaltak szerint az érintett jogosult arra, hogy a rá vonatkozó, általa az Adatkezelő rendelkezésére bocsátott személyes adatokat tagolt, széles körben használt, géppel olvasható formátumban megkapja, továbbá jogosult arra, hogy ezeket az adatokat az Adatkezelő egy másik adatkezelőnek továbbítsa, ha:

1. az adatkezelés az érintett hozzájárulásán, vagy a Rendelet 6. cikk (1) bekezdésének b) pontja szerinti szerződésen alapul; és
2. az adatkezelés automatizált módon történik.

***Fontos!***

Az adathordozhatósághoz való jog kizárólag automatizált módon, gépi eszközzel végzett adatkezelésekre vonatkozik.

Az adathordozhatósághoz való jog nem gyakorolható akkor, ha az adatkezelés jogalapja a hozzájárulástól vagy szerződés teljesítésétől eltérő egyéb jogalap. Amennyiben az Egyetem adatkezeléseinek jogalapja a Rendelet 6. cikk (1) bekezdés e) pontja (az adatkezelés az Egyetem által végzett közfeladat végrehajtásához szükséges), az érintettek adathordozhatósági jogot nem gyakorolhatnak, az esetleges ilyen kérelmek teljesítésére az Egyetem nem köteles.

**Tiltakozáshoz való jog**

A tiltakozáshoz való jog alapján meghatározott esetekben az érintett **tiltakozhat az adatkezelés ellen**.

A Rendelet 21. cikkében foglaltak szerint amennyiben

1. a személyes adatok kezelésének **az Adatkezelő jogos érdeke** [Rendelet 6. cikk (1) bekezdés f) pont] **a jogalapja**, vagy az adatkezelés az adatkezelőre ruházott **közhatalmi jogosítvány gyakorlásának keretében végzett feladat végrehajtásához szükséges** [Rendelet 6. cikk (1) bekezdés e) pont], úgy az érintett jogosult arra, hogy **a saját helyzetével kapcsolatos okokból bármikor tiltakozzon** személyes adatainak a kezelése ellen, ideértve az említett rendelkezéseken alapuló profilalkotást is;
2. az érintett személyes adatait az Adatkezelő **közvetlen üzletszerzés** (tehát például tájékoztató levelek küldése) érdekében kezeli, jogosult arra, hogy **bármikor tiltakozzon** a rá vonatkozó személyes adatok e célból történő kezelése ellen, ideértve a profilalkotást is, amennyiben az a közvetlen üzletszerzéshez kapcsolódik;
3. a személyes adatok kezelésére **tudományos és történelmi kutatási célból vagy statisztikai célból** kerül sor, az érintett jogosult arra, hogy a saját helyzetével kapcsolatos okokból **tiltakozhasson** a rá vonatkozó személyes adatok kezelése ellen, kivéve, ha az adatkezelésre közérdekű okból végzett feladat végrehajtása érdekében van szükség.

A fenti a) pont szerinti esetben az Adatkezelő a személyes adatokat nem kezelheti tovább, kivéve, ha bizonyítja, hogy az adatkezelést olyan kényszerítő erejű jogos okok indokolják, amelyek elsőbbséget élveznek az érintett érdekeivel, jogaival és szabadságaival szemben, vagy amelyek jogi igények előterjesztéséhez, érvényesítéséhez vagy védelméhez kapcsolódnak. Ez esetben tehát a tiltakozás eredménye nem automatikus, hanem egy mérlegelési folyamattól függ, amelyet az Adatkezelő végez el írásban.

Ha az érintett a személyes adatai közvetlen üzletszerzés érdekében történő kezelése ellen tiltakozik, akkor a személyes adatok a továbbiakban e célból nem kezelhetők.

***Fontos!***

Amennyiben az érintett „saját helyzetével kapcsolatos okokból” tiltakozik az adatkezelés ellen, nem köteles nyilatkozni ezen indokokról.

**Hozzájáruláson alapuló adatkezelések**

Amennyiben valamely adatkezelés jogalapja az érintett hozzájárulása, akkor az érintett jogosult bármikor a korábban az adatkezelésre adott hozzájárulását visszavonni.

***Fontos!***

Biztosítani kell, hogy az érintett a hozzájárulás visszavonását ugyanolyan egyszerű módon tudja megtenni, mint ahogyan azt megadta.

Példa:

* amennyiben az érintett egy online felületen checkbox kipipálásával adja meg a hozzájárulást, ugyanilyen egyszerű formában kell biztosítani, hogy azt visszavonhassa. Nem köthető tehát a visszavonási jog gyakorlása például külön az Adatkezelő részére küldendő e-mailhez vagy az ügyfélszolgálat felhívásához.

***Fontos!***

Amennyiben az Egyetem adatkezeléseinek jogalapja a Rendelet 6. cikk (1) bekezdés e) pontja (az adatkezelés az Egyetem által végzett közfeladat végrehajtásához szükséges), a Rendelet szerinti hozzájárulás beszerzése az érintettektől nem szükséges. Fénykép- és/vagy videófelvétel készítése és felhasználása esetében azonban a polgári jogi szabályozás is figyelembe veendő, adott esettől függően vizsgálandó, hogy képmás vagy hangfelvétel készítéséhez és felhasználásához az érintett személy Polgári Törvénykönyvről szóló 2013. évi V. törvény (a továbbiakban: „**Ptk.**”) szerinti hozzájárulása szükséges-e vagy sem. Fontos e körben kiemelni, hogy ez a hozzájárulás nem a GDPR szerinti hozzájárulás, azaz az érintett nem az adatkezeléshez ad hozzájárulást.

**\*\*\*\*\***

**Hogyan gyakorolhatja az érintett a jogait?**

Az érintettek jogaik érvényesítése, az adatkezeléssel kapcsolatos tájékoztatás kérése, észrevételeik megtétele érdekében,

* **elektronikus úton**,
* **személyesen,**
* **postai úton** vehetik fel a kapcsolatot az Adatkezelővel.

Személyesen a kérelem előterjeszthető az Egyetem székhelyén, illetve telefonos megkeresés útján.

Kérelem az érintett által erre meghatalmazott útján is előterjeszthető, ez esetben a meghatalmazást teljes bizonyító erejű magánokiratba kell foglalni.

**Ki gyakorolhatja az érintett jogait halálát követően?**

Az érintett halálát követő öt éven belül a hozzáféréshez, helyesbítéshez, törléshez, az adatkezelés korlátozásához és tiltakozáshoz való jogát az érintett által arra ügyintézési rendelkezéssel, illetve közokiratban vagy teljes bizonyító erejű magánokiratban foglalt, az adatkezelőnél tett nyilatkozattal - ha az érintett egy adatkezelőnél több nyilatkozatot tett, a későbbi időpontban tett nyilatkozattal - meghatalmazott személy jogosult érvényesíteni.

Ha az érintett nem tett jognyilatkozatot, a Ptk. szerinti közeli hozzátartozója jogosult a helyesbítéshez és tiltakozáshoz, valamint - ha az adatkezelés már az érintett életében is jogellenes volt, vagy az adatkezelés célja az érintett halálával megszűnt - a törléshez és az adatkezelés korlátozásához való jogokat érvényesíteni az érintett halálát követő öt éven belül. Az érintett jogainak jelen pont szerinti érvényesítésére az a közeli hozzátartozó jogosult, aki ezen jogosultságát elsőként gyakorolja.

Közeli hozzátartozónak a Ptk. 8:1. § (1) bekezdés 1. pontja szerint közeli hozzátartozó a házastárs, az egyeneságbeli rokon, az örökbefogadott, a mostoha- és a nevelt gyermek, az örökbefogadó-, a mostoha- és a nevelőszülő és a testvér.

Az érintett jogait érvényesítő személyt e jogok érvényesítése - így különösen az Adatkezelővel szembeni, valamint a Hatóság, illetve bíróság előtti eljárás - során az érintett részére megállapított jogok illetik és kötelezettségek terhelik.

Az érintett jogait érvényesítő személy az érintett halálának tényét és idejét halotti anyakönyvi kivonattal vagy bírósági határozattal, valamint saját személyazonosságát és hozzátartozói minőségét közokirattal igazolja.

**Az érintett hátrányos megkülönböztetésének tilalma**

Az érintettet nem érheti hátrányos megkülönböztetés a Rendeletben, vagy valamely jogszabályban a személyes adatai kezelésével kapcsolatban biztosított joga gyakorlása miatt.

**\*\*\*\*\***

**A kérelem teljesítésének rendje**

1. **Iktatás**

A beérkezett kérelmet az Egyetem a szokásos iktatási rendnek megfelelően iktatja. A kérelmet iktató foglalkoztatott késedelem nélkül tájékoztatja a kérelem teljesítéséért felelős személyeket a kérelem beérkezésének tényéről.

A kérelem teljesítéséért az Adatkezelő adatvédelmi és adatkezelési szabályzatában megjelölt adatvédelemért felelős vezetője felelős (a továbbiakban: „**Felelős vezető**”).

Az Egyetem esetében az adatvédelmi és adatkezelési szabályzatban megjelölt adatvédelemért felelős vezető a rektor.

1. **Az érintett azonosítása**

A kérelem érdemi vizsgálatát megelőzően az Egyetem a kérelmezőt kétséget kizáróan azonosítja.

Amennyiben a kérelem természetes személytől érkezik és az Adatkezelőnek megalapozott kétségei vannak a kérelmet benyújtó természetes személy kilétével kapcsolatban, további, az érintett személyazonosságának megerősítéséhez szükséges információk nyújtását kérheti, ennek érekében az Adatkezelő a kérelmezőt adatszolgáltatásra kötelezheti.

A személyazonosító jel helyébe lépő azonosítási módokról és az azonosító kódok használatáról szóló 1996. évi XX. törvény 4. § (1) bekezdése alapján a polgárt

1. természetes személyazonosító adataival,
2. a természetes személyazonosító adatokból kiválasztott, az adatkezelés célja szerint szükséges és megfelelő mértékű adattal, vagy
3. törvényben meghatározott esetben családi és utónevével, valamint az e törvényben meghatározott azonosító kóddal (a továbbiakban együtt: azonosítási kódok) kell azonosítani.

A 4.§ (4) bekezdése alapján **természetes személyazonosító adat** a polgár

1. családi és utóneve, születési családi és utóneve,
2. születési helye,
3. születési ideje és
4. anyja születési családi és utóneve.

**Azonosító kódok** a 6. §-ban kifejtettek szerint például:

* az adózással kapcsolatos nyilvántartás azonosító kód az adóazonosító jel,
* egészségügyi, a szociális és a társadalombiztosítási és a magánnyugdíj rendszerrel kapcsolatos nyilvántartások azonosító kódja a Társadalombiztosítási Azonosító Jel (TAJ szám),
* személyiadat- és lakcímnyilvántartás azonosító kódja a személyi azonosító.

Ezen azonosító kódok azonban azonosításra csak törvény kifejezett felhatalmazása esetén lehetséges.

***Fontos!***

A személyazonosság igazolása és az azonosítás nem azonos fogalmak. Az azonosításhoz csak kivételes esetben szükséges mind a négy természetes személyazonosító adat megadása, a legtöbb esetben elegendő a név és a további három személyazonosító adat közül az egyik, vagy egyéb olyan, már az Adatkezelő által ismert adat, amely az érintett azonosításához ténylegesen szükséges. További információk bekérése azonban semmi esetre sem vezethet olyan adatok kezeléséhez, amelyek nem szükségesek az azonosítás céljából.

Az azonosításhoz szükséges bekért adatok körét az Adatkezelő mindig az adott helyzethez mérten határozza meg.

Példa:

* Ha az érintett azonosítható a név és ügyfélszám vagy a név, az ügyfélszám és a lakcím kombinációjával, akkor nem szükséges további azonosító adat bekérése.
* Ha az adatkezelés felhasználói fiókhoz köthető, a megfelelő felhasználói név és jelszó megadása elegendő lehet az érintett azonosításához.

A megfelelő azonosítás hiányában a kérelem az érintett jogainak biztosítása, valamint az adatbiztonság követelményeinek való megfelelés érdekében nem teljesíthető.

1. **A kérelem vizsgálata**

Az azonosítást követően a Felelős vezető, vagy az általa a vizsgálatra kijelölt foglalkoztatott (a továbbiakban: „Vizsgálatért felelős személy”) megvizsgálja a kérelmet, ennek során:

* beazonosítja a kérelmet,
* megvizsgálja, hogy az Adatkezelő a kérelemmel érintett adatok kezelője-e,
* megvizsgálja, hogy a kérelem pontos és egyértelmű-e,
* megvizsgálja, hogy a Rendelet 15–21. cikkében foglalt feltételeknek alapján a kérelem teljesíthető-e.

Amennyiben ennek során megállapításra kerül, hogy a kérelem hiányos, esetleg pontatlan, az Adatkezelő a teljesítést megelőzően felveszi a kapcsolatot a kérelmezővel és felhívja a kérelem hiányosságainak pótlására, pontosításra. Ha az Adatkezelő nagy mennyiségű információt kezel az érintettre vonatkozóan, szintén kérheti az érintettet, hogy az információk közlését megelőzően pontosítsa, hogy kérése mely információkra vagy mely adatkezelési tevékenységekre vonatkozik.

Amennyiben a kérelem teljesíthető, a Vizsgálatért felelős személy meghatározza a kérelem teljesítéséhez szükséges részfeladatokat és kijelöli azok felelőseit.

Ennek során

* meghatározza azokat a területeket, amelyek érintettek lehetnek a kérelem teljesítésében és azonosítja az érintett területek felelőseit,
* meghatározza a kérelem teljesítésének rendjét és határidejét a felelős személyek kijelölésével, és
* elindítja a kérelem teljesítésére irányuló eljárást.

1. **A kérelem teljesítésének módja**

Az Adatkezelő az érintettnek a jogai gyakorlásával kapcsolatos minden tájékoztatást **főszabály szerint írásban tesz meg**. Ha az érintett elektronikus úton nyújtotta be a kérelmet, az információk széles körben használt elektronikus formátumban kerülnek rendelkezésre bocsátásra, kivéve, ha az érintett másként kéri.

A kérelemben foglaltakra adott választ az Adatkezelő úgy adja meg, hogy **az tömör, átlátható, érthető és könnyen hozzáférhető legyen**.

A hozzáférési jog, illetve az adathordozhatósághoz való jog gyakorlása nem érintheti hátrányosan mások jogait és szabadságait, beleértve az üzleti titkokat vagy a szellemi tulajdont, és különösen a szoftverek védelmét biztosító szerzői jogokat, így amennyiben a kérelemmel érintett dokumentum olyan adatot is tartalmaz, amelynek megismerésére a kérelmező nem jogosult, a dokumentum azon részét, mely a kérelmező által meg nem ismerhető adatot is tartalmaz, az Adatkezelő felismerhetetlenné teszi.

A kérelem teljesítése során az Adatkezelő az alábbiak szerint jár el.

**Hozzáférési jog gyakorlása esetén a kérelem tartalmától függően az Adatkezelő**

* **tájékoztatást nyújt** az érintett számára arról, hogy az érintett személyes adatainak kezelése folyamatban van-e,
* amennyiben folyamatban van,
  + az érintett által a kérelemben megjelölt **személyes adatokhoz** az érintett által kért módon **hozzáférést biztosít**,
  + **tájékoztatást nyújt** az érintett számára az adatkezeléssel kapcsolatos érintett által kért információkról,
  + ha a személyes adatoknak harmadik országba vagy nemzetközi szervezet részére történő továbbítására került sor, **tájékoztatást nyújt** a továbbításra vonatkozóan a 46. cikk szerinti megfelelő garanciákról.

**Másolat iránti kérelem** esetén az

* az Adatkezelő az adatkezelés tárgyát képező **személyes adatok másolatát az érintett rendelkezésére bocsátja**.

Az első másolatot az Adatkezelő ingyenesen biztosítja, az érintett által kért további másolatokért pedig az Adatkezelő ésszerű – a felmerült költségeivel arányos - mértékű díj felszámításra jogosult. A díj mértékéről, számításának módjáról a Felelős vezető esetileg rendelkezik az ügy összes körülményének figyelembevételével.

A személyes adatok rendelkezésre bocsátása nem érintheti hátrányosan mások jogait és szabadságait.

**Helyesbítési jog gyakorlása esetén a kérelem tartalmától függően az Adatkezelő**

* **helyesbíti** az érintettre vonatkozó pontatlan személyes adatokat,
* **kiegészíti** a hiányos személyes adatokat.

Az adat helyesbítésének (módosításának) kérése esetén a módosítani kért adat valóságát az érintettnek alá kell támasztania, és igazolnia kell azt is, hogy valóban az arra jogosult személy kéri az adat módosítását. Az Adatkezelő csak így tudja megítélni azt, hogy az új adat valós-e, és ha igen, akkor módosíthatja-e a régit. Amennyiben nem egyértelmű, hogy a kezelt adat helyes-e vagy pontos-e, akkor az Adatkezelő az adatot nem helyesbíti, csak megjelöli, azaz jelzi, hogy azt az érintett kifogásolta, de nem biztos, hogy helytelen.

Az Adatkezelő a kérés hitelességének megerősítését követően, indokolatlan késedelem nélkül helyesbíti a pontatlan személyes adatokat, illetve kiegészíti a kérelemmel érintett adatokat. A helyesbítésről vagy megjelölésről az Adatkezelő az érintettet értesíti.

**A törléshez való jog („elfeledtetéshez való jog”) gyakorlása esetén az Adatkezelő**

* törli a kérelemben megjelölt személyes adatot, amennyiben a 17. cikkben foglalt indokok valamelyike fennáll.

Az adatok törlése véglegesen és visszaállíthatatlanul történik. Az Adatkezelő a törlést úgy hajtja végre, hogy azt később igazolni tudja.

A papír alapú személyes adatok törlése iratmegsemmisítő gép alkalmazásával történik. A digitális adathordozók törlését erre szakosodott cégekkel javasolt végezni, különösen abban az esetben, ha a törlést követően ezek értékesítésre kerülnek, hiszen csak így biztosítható, hogy az értékesítést követően az adatokat biztosan ne lehessen visszaállítani. Selejtezés esetén is szükséges a végleges megsemmisítésről gondoskodni.

Személyes adatot tartalmazó okirat, vagy tárgy megsemmisítésére kizárólag olyan módon kerül sor, amely lehetetlenné teszi, hogy bármilyen módszerrel a személyes adat az adathordozóból újból előállítható legyen.

Amennyiben az érintett az elfeledtetéshez való jogával online környezetben él és a szóban forgó személyes adatokra mutató linkek vagy e személyes adatok másolatának, illetve másodpéldányának törlését is kéri, úgy az Adatkezelő az elérhető technológia és a megvalósítás költségeinek figyelembevételével észszerűen elvárható lépéseket tesz annak érdekében, hogy a nyilvánosságra hozott információkat átvevő adatkezelőket tájékoztassa erről.

**A korlátozáshoz való jog gyakorlása esetén az Adatkezelő**

* amennyiben az érintett a személyes adatok pontosságát vitatja, úgy az Adatkezelő a vizsgálat idejére **a pontosság ellenőrzés befejezéséig felfüggeszti** mindazon **adatkezelési műveleteket**, amelyek a vitatott pontosságú személyes adatokon végez,
* amennyiben az adatkezelés jogellenes és az Adatkezelő az adatok törlésére köteles, azonban az érintett bármilyen, saját helyzetével kapcsolatos okból ellenzi a törlést, úgy az Adatkezelő **a törlés alternatívájaként felfüggeszti az érintett személyes adatokon végzett adatkezelési műveleteket**, mindaddig **amíg az érintett oldalán fennálló esetleges érdek érvényesítéséhez szükséges**,
* amennyiben a személyes adatok kezelésére az Adatkezelőnek már nincs szüksége, azonban az érintett igényli azokat jogi igények előterjesztéséhez, érvényesítéséhez vagy védelméhez, úgy az Adatkezelő az általa folytatott **adatkezelést a jogi igény előterjesztéséhez vagy érvényesítéséhez szükséges ideig felfüggeszti**,
* amennyiben az érintett tiltakozik az adatkezelés ellen, úgy **a mérlegelés idejére, a vizsgálat befejezéséig az Adatkezelő felfüggeszti mindazon adatkezelési műveletet**, amelyet a tiltakozással érintett személyes adatokon végez.

Amíg az adatkezelés korlátozás alá esik, főszabály szerint a korlátozással érintett adatokon a tároláson kívül más művelet nem végezhető.

A tároláson túl az Adatkezelő további adatkezelési művelet akkor végez, ha

* ahhoz az érintett hozzájárult,
* jogi igények előterjesztéséhez, érvényesítéséhez vagy védelméhez,
* más természetes vagy jogi személy jogainak védelme érdekében vagy
* az Unió, illetve valamely tagállam fontos közérdekéből szükséges.

Az adatkezelés korlátozásának feloldásáról az érintettet előzetesen tájékoztatja az Adatkezelő.

**Tiltakozási jog gyakorlása esetén az Adatkezelő**

* amennyiben **az adatkezelés** **közérdekű feladat vagy jogos érdek alapján történik** **és az érintett saját helyzetével kapcsolatos okból tiltakozik az adatkezelés ellen**, úgy a kérelem nyomán annak bizonyítása érdekében, hogy az adatkezelést olyan kényszerítő erejű jogos okok indokolják-e, amelyek elsőbbséget élveznek az érintett érdekeivel, jogaival és szabadságaival szemben, vagy amelyek jogi igények előterjesztéséhez, érvényesítéséhez vagy védelméhez kapcsolódnak, az Adatkezelő **érdekmérlegelési tesztet végez**.

**Ha a teszt eredményeképpen megállapítására kerül, hogy nem állnak fent ilyen érdekek, akkor a személyes adatokat az Adatkezelő az adott célból nem kezeli tovább.**

* Ha az érintett a személyes adatai **közvetlen üzletszerzés érdekében** történő kezelése ellen tiltakozik, akkor az Adatkezelő a személyes adatokat törli.
* Ha az adatkezelésre tudományos és történelmi kutatási célból vagy statisztikai célból kerül sor és az adatkezelésre nem közérdekű okból végzett feladat végrehajtása érdekében van szükség, az Adatkezelő az adatkezelést megszünteti.

**Adathordozhatósághoz való jog gyakorlása esetén az Adatkezelő**

* az érintett részére **tagolt, széles körben használt, géppel olvasható formátumban átadja** a kérelemben megjelölt **személyes adatot**,
* ha ez technikailag megvalósítható és az érintett kérelme kifejezetten erre irányul, a személyes adatokat **közvetlenül az érintett által megjelölt adatkezelő(k) részére továbbítja**.

A formai követelmények tekintetében a rendelkezésre bocsátott személyes adatokat az Adatkezelő megfelelő módon **tagoltan adja át**, amely azt jelenti, hogy **az információkat jól elkülöníthető és átlátható módon teszi hozzáférhetővé.**

A **géppel olvashatóság követelményének való megfelelés érdekében az Adatkezelő** a **dokumentumot olyan fájlformátumban adja át, amely lehetővé teszi, hogy az érintett által használt szoftveres alkalmazások a benne lévő egyedi adatokat könnyen azonosítsák, felismerjék és kinyerjék**. Az adatok kinyerését korlátozó vagy ellehetetlenítő fájlformátumban kódolt dokumentumok nem tekinthetőek számítógéppel olvashatónak. [[1]](#footnote-1)

A személyes adatok rendelkezésre bocsátása nem érintheti hátrányosan mások jogait és szabadságait.

***Fontos!***

Az adathordozhatósághoz való jog nem gyakorolható akkor, ha az adatkezelés jogalapja a hozzájárulástól vagy szerződés teljesítésétől eltérő egyéb jogalap. Amennyiben az Egyetem adatkezeléseinek jogalapja a Rendelet 6. cikk (1) bekezdés e) pontja (az adatkezelés az Egyetem által végzett közfeladat végrehajtásához szükséges), az érintettek adathordozhatósági jogot nem gyakorolhatnak, az esetleges ilyen kérelmek teljesítésére az Egyetem nem köteles. A válaszadási kötelezettség azonban ilyenkor is terheli – ekkor a kérelemben foglaltak megtagadásáról és annak indokairól szükséges tájékoztatni a kérelmezőt.

**Hozzájárulás visszavonása**

A hozzájárulás visszavonása kizárólag azon adatokra vonatkozhat, amelyek kezelésének más jogalapja nincs.

Amennyiben az érintett személyes adatok kezelésének más jogalapja nincs, abban az esetben a hozzájárulás visszavonását követően a személyes adatokat az Adatkezelő véglegesen és visszaállíthatatlanul törli, vagy ha az adatok kezelése egyéb célból továbbra is jogszerű, ezen célból a továbbiakban nem kezeli.

A hozzájárulás visszavonása a Rendelet alapján a visszavonás előtt a hozzájárulás alapján végrehajtott adatkezelés jogszerűségét nem érinti.

1. **A kérelem teljesítésének határideje, az érintett tájékoztatása a kérelemről**

Az érintetti jogok gyakorlása során az Adatkezelő indokolatlan késedelem nélkül, de legfeljebb a kérelem beérkezésétől számított **30 napon belül tájékoztatja az érintettet a kérelme nyomán hozott intézkedésekről**, ideértve a kérelemben foglaltak megtagadását és annak indoklását.

Mi minősül a kérelem beérkezésének?

Beérkezésnek minősül az érintett személyes megjelenésekor vagy egy telefonos hívás során megtett nyilatkozata, a postai kézbesítés dátuma, elektronikus levél esetében, pedig a beérkezés időpontja.

Meghosszabbítható-e a kérelem teljesítésének határideje?

Szükség esetén, figyelembe véve a kérelem összetettségét és a kérelmek számát, a 30 napos határidő további **két hónappal meghosszabbítható**. A **határidő meghosszabbításáról az Adatkezelő a késedelem okainak megjelölésével a kérelem kézhezvételétől számított egy hónapon belül tájékoztatja az érintettet.**

Az Adatkezelő a tájékoztatást ugyanazon csatornán adja meg, amit az érintett használ a kérelem előterjesztésekor, kivéve, ha az érintett kifejezetten máshogy kéri.

1. **Díj felszámítása a kérelem teljesítéséért, a kérelem alapján történő intézkedés megtagadása**

Az érintetti jogok gyakorlásával kapcsolatos tájékoztatást és intézkedést az Adatkezelő **díjmentesen** biztosítja.

Ha az érintett **kérelme egyértelműen megalapozatlan** vagy – különösen ismétlődő jellege miatt – **túlzó**, az Adatkezelő, figyelemmel a kért információ vagy tájékoztatás nyújtásával vagy a kért intézkedés meghozatalával járó adminisztratív költségekre

* észszerű összegű **díjat számíthat fel**, vagy
* **megtagadhatja a kérelem alapján történő intézkedést.**

A kérelem egyértelműen megalapozatlan vagy túlzó jellegének bizonyítása az Adatkezelőt terheli, ez alapján tehát kizárólag akkor van lehetőség díjat felszámítani, ha valós és igazolható annak jogalapja.

A díj mértékét a Felelős vezető határozza meg.

Példák:

* Megalapozatlan a kérelem például abban az esetben, ha az olyan személyes adatokra vonatkozik, amelyek nincsenek az Adatkezelő kezelésében, hiszen ilyenkor fogalmilag lehetetlen a kérelem teljesítése.
* Egyértelműen megalapozatlan a kérelem abban az esetben is, ha nem az érintett a kérelmet benyújtó személy, azaz más személyre vonatkozó adatok tekintetében kíván élni az érintetti jogokkal.
* Túlzó a kérelem például, ha az érintett többször kér hozzáférést az adatokhoz úgy, hogy az adatokban, illetve az adatkezelés körülményeiben érdemi változás időközben nem állt be.

Ha az Adatkezelő nem tesz intézkedéseket az érintett kérelme nyomán, úgy tájékoztatja az érintett arról, hogy mely hatóságnál és milyen feltételek mellett élhet panasszal, vagy bírósági jogorvoslati jogával.

1. **A személyes adatok helyesbítéséhez vagy törléséhez, illetve az adatkezelés korlátozásához kapcsolódó értesítési kötelezettség**

Az Adatkezelő minden olyan címzettet tájékoztat az érintett személyes adatainak helyesbítésről, törlésről vagy adatkezelés-korlátozásról, akivel, illetve amellyel a személyes adatot közölte, kivéve, ha ez lehetetlennek bizonyul, vagy aránytalanul nagy erőfeszítést igényel.

***Fontos!***

Az elszámoltathatóság elvére tekintettel az Adatkezelőnek utólag is tudnia kell bizonyítani azt, hogy mely okok miatt képtelen e tájékoztatás megadására.

Az érintettet kérésére az Adatkezelő tájékoztatja őt e címzettekről.

**\*\*\*\*\***

**A kérelem nyilvántartásba vétele**

Az Adatkezelő az érintetti jogok gyakorlására, illetve az ahhoz kapcsolódó kérelmek teljesítésére vonatkozó nyilvántartást vezet, mely a következőket tartalmazza:

1. érintett személyére vonatkozó adatok,
2. azonosítása megtörtént, vagy sem,
3. kérelem tárgya (gyakorolt jog megnevezése),
4. kérelem beérkezésének időpontja,
5. kérelem teljesítésének a határideje,
6. kérelem előterjesztésének módja, csatornája,
7. a kérelem alapján tett intézkedések,
8. kérelem teljesítésének az időpontja,
9. a kérelem alapján tett intézkedésekről szóló tájékoztatás az érintett részére történő megadásának időpontja.

Amennyiben az érintett kérelme a személyes adatai törlésére irányult, úgy a nyilvántartás fenti a) alpontja nyilvántartásból törlésre kerül.

Budapest, 20…………………………

**\_\_\_\_\_\_\_\_\_\_\_\_\_\_\_\_\_\_\_\_\_\_**

**Óbudai Egyetem**

**Képv.: Prof. Dr. Kovács Levente rektor**

Melléklet: Érintetti kérelem űrlap minta

**KÉRELEM**

**ÉRINTETTI JOGOK GYAKORLÁSA IRÁNT**

Tisztelt Adatkezelő!

Alulírott

Név: ………………………………………….

A beazonosításához szükséges további adatok[[2]](#footnote-2)\*: …………………………………………………

a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről szóló az Európai Parlament és a Tanács (EU) 2016/679. rendeletében (a továbbiakban: „Rendelet”) foglalt jogaimmal élve az alábbi kérelmet terjesztem elő.

Az érvényesíteni kívánt érintetti jog[[3]](#footnote-3)\*:

* + - Hozzáférési jog

Másolat rendelkezésére bocsátásához való jog

* + - Helyesbítéshez való jog
    - Törléshez való jog
    - Korlátozáshoz való jog
    - Adathordozhatósághoz való jog[[4]](#footnote-4)\*
    - Tiltakozáshoz való jog
    - Egyéb, az adatkezeléssel kapcsolatos tájékoztatás kérése, észrevételeik megtétele

Jelen kérelmemmel kapcsolatos tájékoztatást az Adatkezelőtől az alábbi elérhetőségi címre kérem:

………………………………………….…… (e-mail cím és/vagy levelezési cím)

Tisztelettel,

……………., ………………… napján,

………………………………….

Aláírás

(A kérelem tárgyától függően a részletes kifejtés a következő oldalokon.)

**A kérelem tárgya**

1. **Hozzáférési jog gyakorlása esetén**

Tájékoztatás kérek arról, hogy személyes adataimnak kezelése folyamatban van-e.

Amennyiben az adatkezelés folyamatban van, hozzáférést kérek az alábbi személyes adatokhoz:

|  |  |
| --- | --- |
| **Adat megnevezése (pl. név)** | **Az adat, amihez hozzáférést kérek** |
|  |  |
|  |  |
|  |  |
|  |  |
|  |  |

Az adatkezelésre vonatkozó következő információkhoz kérek hozzáférést[[5]](#footnote-5)\*:

1. az adatkezelés céljai;
2. az érintett személyes adatok kategóriái;
3. azon címzettek vagy címzettek kategóriái, akikkel, illetve amelyekkel az Adatkezelő a személyes adatokat közölte vagy közölni fogja, ideértve különösen a harmadik országbeli címzetteket, illetve a nemzetközi szervezeteket;
4. a személyes adatok tárolásának tervezett időtartama, vagy ha ez nem lehetséges, ezen időtartam meghatározásának szempontjai;
5. egyéb: ………………………………………………………………………………………………………………………………………………………………………………………………………………………………………………………………………………

**Másolat rendelkezésére bocsátásához való jog gyakorlása esetén**

Az alábbi iratok másolatának kiadását kérem:

|  |
| --- |
| **Irat, dokumentum megnevezése** |
|  |
|  |
|  |
|  |
|  |

1. **Helyesbítéshez való jog gyakorlása esetén**

Az alábbi adatok helyesbítését kérem:

|  |  |
| --- | --- |
| **Helyesbíteni kívánt adat** | **Helyesbített, új adat** |
|  |  |
|  |  |
|  |  |
|  |  |
|  |  |
|  |  |

1. **Törléshez való jog gyakorlása esetén**

Az alábbi adatok törlését kérem:

|  |  |
| --- | --- |
| **Adat megnevezése (pl. név)** | **Az adat, aminek a törlését kérem** |
|  |  |
|  |  |
|  |  |
|  |  |
|  |  |

1. **Korlátozáshoz való jog gyakorlása esetén**

Az alábbi adatok korlátozását kérem:

|  |  |
| --- | --- |
| **Adat megnevezése (pl. név)** | **Az adat, aminek a korlátozását kérem** |
|  |  |
|  |  |
|  |  |
|  |  |
|  |  |

A korlátozást az alábbi indokból kérem:

1. vitatom a személyes adatok pontosságát (ez esetben a korlátozás arra az időtartamra vonatkozik, amely lehetővé teszi, hogy az Adatkezelő ellenőrizze a személyes adatok pontosságát),
2. az adatkezelés jogellenes, és ellenzem az adatok törlését, ehelyett kérem azok felhasználásának korlátozását;
3. az Adatkezelőnek már nincs szüksége a személyes adatokra adatkezelés céljából, de igénylem azokat jogi igények előterjesztéséhez, érvényesítéséhez vagy védelméhez; vagy
4. tiltakoztam az adatkezelés ellen (ez esetben a korlátozás arra az időtartamra vonatkozik, amíg megállapításra nem kerül, hogy az Adatkezelő jogos indokai elsőbbséget élveznek-e az érintett jogos indokaival szemben).
5. **Adathordozhatósághoz való jog gyakorlása esetén**[[6]](#footnote-6)\*

Élni kívánok az adathordozhatósághoz való jogommal az alábbiak szerint:

|  |  |
| --- | --- |
| **Adat megnevezése (pl. név)** | **Az adat, aminek vonatkozásában az adathordozhatóságot gyakorolni kívánom** |
|  |  |
|  |  |
|  |  |
|  |  |
|  |  |

A fent megjelölt adatot az alábbi formában és módon (formátum pontos megjelölése) kérem rendelkezésre bocsátani:

………………………………………………………………………………………………….

Amennyiben ez technikailag megvalósítható kérem, hogy a fent megjelölt személyes adataimat közvetlenül az alábbi (új) adatkezelőhöz továbbítsa az Adatkezelő:

|  |  |
| --- | --- |
| **Adatkezelő megnevezése** |  |
| **Név:** |  |
| **Cím, ahová a továbbítást kérem:** |  |

1. **Tiltakozáshoz való jog gyakorlása esetén**

Tiltakozom az alábbi adatkezelés ellen:

………………………………………………………………………………………………………………………………………………………………………………………………………………………………………………………………………………………………………

…………………………………………………………………………………………………

…………………………………………………………………………………………………

1. **Egyéb, az adatkezeléssel kapcsolatos tájékoztatás kérése, észrevételeik megtétele**

Az adatkezeléssel kapcsolatos alábbi tájékoztatást kérem:

………………………………………………………………………………………………………………………………………………………………………………………………………………………………………………………………………………………………………

…………………………………………………………………………………………………

…………………………………………………………………………………………………

Az adatkezeléssel kapcsolatos alábbi észrevételt teszem:

………………………………………………………………………………………………………………………………………………………………………………………………………………………………………………………………………………………………………

…………………………………………………………………………………………………

…………………………………………………………………………………………………

1. A 29. cikk szerinti munkacsoport iránymutatása az adatok hordozhatóságáról [↑](#footnote-ref-1)
2. \* Az azonosításhoz szükséges további, az adatkezelő által kezelt személyes adat pl. lakcím, születési idő, NEPTUN kód, stb. [↑](#footnote-ref-2)
3. \* A megfelelő aláhúzandó. [↑](#footnote-ref-3)
4. \* Ez a jog kizárólag hozzájáruláson vagy szerződésen alapuló adatkezelés esetén gyakorolható. [↑](#footnote-ref-4)
5. \* A megfelelő aláhúzandó [↑](#footnote-ref-5)
6. \* Ez a jog kizárólag hozzájáruláson vagy szerződésen alapuló adatkezelés esetén gyakorolható. [↑](#footnote-ref-6)